RUTINEBESKRIVELSE

MEDISINERING AV BARN I BARNEHAGER OG SKOLER I

MELØY KOMMUNE

Hensikt:

Denne rutinebeskrivelsen skal sikre en forsvarlig praksis når det gjelder behandling med medikamenter av barn i barnehage og skole. Den skal sikre en tydelig ansvarsfordeling mellom foresatte, barnehage/skole og helsevesenet.

Ordningen tilfredsstiller kravene satt av Helse- og omsorgsdepartementet og Kunnskapsdepartementet i rundskriv 1-5/2008 om håndtering av legemidler i barnehage, skole og skolefritidsordning.

Ansvar:

* **Foresatte** har ansvaret for medisinering av sine barn både i og utenfor tiden barnet oppholder seg i barnehage/skole/SFO.
* **Personalet i barnehage/skole/SFO** kan påta medisinering mens barnet oppholder seg i barnehage/skole når det er påkrevd etter skriftlig avtale med foreldre/foresatte og signert av lege at barnet trenger medisinen.

Personalet i barnehage/skole kan reservere seg fra å gi medisin til barn dersom det ikke er nødvendig at den gis mens barnet er i barnehage/skole.

* **Helsetjenesten** (helsestasjon/fastlege) har ansvaret for rådgivning og tilrettelegging av behandlingen.

Definisjoner:

* Denne rutinebeskrivelsen omhandler nødvendig utdeling av medisiner til barn i den tiden de er i barnehage/skole.
* Medisinering: Enhver utdeling/inntak av medikamenter foreskrevet av lege eller reseptfritt medikament fra apotek.

Fremgangsmåte:

1. Bruk av medisiner i barnehage-/skoletiden skal så langt som mulig unngås.
2. Når det er ønsket at personalet skal utlevere legemidler mens barnet er i barnehage/skole, skal det inngås en skriftlig avtale om dette.
3. Foresatte skal levere barnehagen/skolen tydelig skriftlig medisinoversikt som viser de medisiner som barnet bruker. De skal også gi personalet informasjon og veiledning i hvorledes legemidlene brukes. Medisinoversikten skal vise barnets navn, og inneholde de medisinene barnet bruker (navn, når medisinen skal gis, dose som skal gis ved hvert enkelt tidspunkt).
4. Foresatte er ansvarlig for at denne informasjonen til enhver tid er oppdatert og korrekt i henhold til legens forskrivning. Foresatte må gi ny skriftlig informasjon umiddelbart når det gjøres endring i medisinbruken.
5. Foresatte er ansvarlig for at det inngås ny avtale ved avtalens utløp.
6. Medisiner skal oppbevares forsvarlig i barnehage/skole, utenfor barnas rekkevidde, og skal overleveres til en av personalet.
7. Faste medisiner leveres barnehage/skole i en ferdigfylt doseringseske for en uke av gangen. Dosetten merkes med opplysningene nevnt under pkt.3.
8. Behovsmedisiner skal leveres i originalpakning merket med navn og bruksmåte.
9. Medisinene skal oppbevares på en trygg måte, slik at uvedkommende ikke får tilgang til dem.
10. Barnehagen/skolen avklarer hvem som skal utlevere medisinene til daglig og stedfortreder for denne.
11. Det må kvitteres for at medisinen er gitt på eget kvitteringsskjema.
12. **Akuttmedisinering:** Ved visse tilstander, som epilepsi, astma, allergiske anfall, diabetes, kan det kreves akutt medisinering i barnehagen/skolen. Det må da foreligge en ***skriftlig instruks******for akuttmedisinering*** som skal være signert av behandlende lege. Foresatte gis informasjon om behandling som er gitt, og kvitteringsskjema skal benyttes.
13. **Ved feil** eller mistanke om feil skal foresatte alltid kontaktes, og eventuelt også lege eller nødtjenestene (113) etter alvorlighetsgrad. Avviksmelding skal i slike tilfeller utfylles.
14. Det samme gjelder ved endringer i barnets helsetilstand.

Vedlegg:

1. Avtale om medisinering av barn i barnehage/skole i Meløy kommune.
2. Medikamentoversikt
3. Kvitteringsskjema for utlevering av medisiner.
4. Skjema for akuttmedisinering anfall (allergisk sjokk, astma, diabetes, epilepsi, annet)